**Hekaton Plečnikova Ljubljana:
nove ideje za interaktivno dopolnitev razstave v Plečnikovi hiši**

Ustvarjalno tekmovanje mladih, ki jih navdihuje Plečnikova brezčasna ljubljanska arhitektura

Te že od nekdaj navdihuje Plečnikova arhitektura?
Te navdušujejo njegov ustvarjalni duh, prilagajanje arhitekture uporabnikom in njegove inovativne rešitve?
Te ni strah novih preizkušenj v iskanju izvirnih rešitev?

**Reci DA izzivu in se nam pridruži na dvodnevnem hekatonu v Plečnikovi hiši!**

**Zakaj?**

Plečnikova hiša je dragocen kulturni biser v srcu Ljubljane, ki hrani edinstveno dediščino slovenskega arhitekta Jožeta Plečnika. Zavedamo se, da je treba to bogastvo predstaviti na način, ki bo pritegnil tako ljubitelje arhitekture kot tudi širšo javnost, še posebej mlade, ki so nosilci prihodnjih generacij. Zato organiziramo hekaton, inovativen dogodek, kjer lahko mladi kreativci združite svoje ustvarjalne moči in ideje ter prispevate k sodobni interpretaciji Plečnikove dediščine. Na ta način želimo obogatiti kulturno ponudbo Ljubljane ter obiskovalcem omogočiti edinstveno izkušnjo spoznavanja in doživljanja Plečnikovega dela.

**Kje in kdaj?**

V Plečnikovi hiši: v petek, 5. aprila 2024, od 14.00 do 18.00, in v soboto, 6. aprila 2024, od 8.30 do 18.00.

**Kdo se lahko prijavi in tekmuje?**

Na hekaton vabimo mlade kreativne ustvarjalce, arhitekte, razvijalce aplikacij, oblikovalce, zgodovinarje, umetnostne zgodovinarje, tekstopisce, interprete, umetnike in druge posameznike, ki vas zanimajo Plečnikova dediščina, muzejska interpretacija in uporaba novih tehnologij. Spodbuditi želimo vašo kreativnost pri iskanju svežih in inovativnih rešitev!

**Kaj ponujamo in kaj pričakujemo?**

Hekaton za mlade ustvarjalce organiziramo s ciljem razviti inovativne in interaktivne rešitve za dopolnitev stalne muzejske razstave v Plečnikovi hiši, in sicer v delu, ki se osredotoča na Plečnikovo Ljubljano. Z vašimi idejami želimo obogatiti obiskovalčevo izkušnjo ter poglobiti razumevanje Plečnikove dediščine skozi sodobne tehnološke in interaktivne pristope. S tem bi radi še bolj utrdili položaj Plečnikove hiše kot izhodiščne točke za raziskovanje Plečnikove dediščine in Plečnikove Ljubljane.

Pri vašem snovanju vam bodo z usmerjanjem pomagali mentorji s področij umetnostne zgodovine, arhitekture, marketinga in muzejske interpretacije ter strokovnjaki za pripravo različnih interaktivnih vsebin; s predstavitvijo zanimivih možnosti bodo razširili vaše znanje in vas usmerjali k skupnemu cilju.

Po snovanju idej bo vsaka skupina konec drugega dneva hekatona pripravila kratko, 10-minutno predstavitev (v formatu PPT ali podobni obliki); o zmagovalni predstavitvi bo odločala 3-članska žirija, sestavljena iz predstavnikov Muzeja in galerij mesta Ljubljane. **Najboljšo predstavitev oz. koncept bomo nagradili z denarno nagrado v skupni višini 800 €\*.**

**Kdo lahko sodeluje?**

Tekmovalci – poziv je odprt za mlade med 18. in 35. letom – se lahko prijavite v skupini z največ 4 člani. Zaželeni (ne pa obvezni) so poznavanje zgodovine, občutek za arhitekturo in za izkušnjo muzejskega obiskovalca, seznanjenost s Plečnikovim delom, poznavanje interaktivnih orodij ter veščine interpretacije in oblikovanja.

Na tekmovanje se lahko prijavite tudi posamezno; v ustvarjalno skupino vas potem razvrstimo mi. Tudi če bo ta skupina štela manj kot 4 posameznike, bo še vedno lahko tekmovala.

Prijave zbiramo **do 29. marca 2024**.

V tekmovanju bodo lahko sodelovale največ 4 ekipe. Pohitite s prijavo!

Prijavi svojo ekipo >>>

Za več informacij piši na info@mgml.si

PROGRAM\*\*

**1. dan** **– petek, 5. april 2024**

14.00–14.30: Prihod v Plečnikovo hišo, registracija, kavica dobrodošlice

14.30–14.40: Uvodna predstavitev hekatona in evropskega projekta Open Atelier

14.40–15.00: Predavanje: Pomen Plečnika in Plečnikove hiše za Ljubljano

15.00–15.20: Predavanje: Arhitekturni in oblikovalski koncepti, uporabljeni pri postavljanju stalne razstave v Plečnikovi hiši

15.20–15.40: Smernice za pripravo idejnega koncepta hekatonskega izziva

15.40–16.10 ODMOR za kavo

16.10–16.30: Predavanje: Primeri dobre prakse pri uporabi interaktivov v muzejskih in galerijskih interpretacijah na primeru Muzeja in galerij mesta Ljubljane

16.30–16.50: Predavanje: Interpretacija dediščine ter kako z njo na interaktiven in vključujoč način nagovoriti muzejske obiskovalce

16.50–17.20: Predavanje: Primeri dobre prakse pri uporabi interaktivnih elementov v muzejskih postavitvah

17.20–17.50: Ogled stalne razstave v Plečnikovi hiši s fokusom na Plečnikovi Ljubljani

17.50–22.00: Možnost snovanja idej v Plečnikovi hiši

**2. dan** **–** **sobota, 6. april 2024**

8.30–9.00: Prihod v Plečnikovo hišo in kavica

9.00–13.00: Snovanje idej in svetovanje mentorjev

13.00–14.00: ODMOR za kosilo

14.00–16.00: Snovanje idej in svetovanje mentorjev

16.00–16.30: ODMOR za kavo

16.30–17.30: Predstavitve tekmovalnih idej

17.30–18.00: Zasedanje žirije

18.00: Razglasitev zmagovalcev in »happy hour«

\* Nagrada je navedena v bruto vrednosti.

\*\* MGML si pridržuje pravico do spremembe programa.

Hekaton je organiziran v okviru mednarodnega evropskega projekta Odprti atelje (Open Atelier). Cilj Odprtega ateljeja, interdisciplinarne mreže, financirane v okviru EU-programa Ustvarjalna Evropa, je razviti operativne načrte za nove participativne muzejske izkušnje, usmerjene v občinstvo. Medsektorsko mrežo sestavljajo štiri evropske muzejske hiše (Plečnikova hiša kot del Muzeja in galerij mesta Ljubljane iz Slovenije, Millesgården iz Švedske, Kiparski muzej Einarja Jónssona z Islandije in Umetnostni muzeji mesta Skageniz Danske), ena organizacija za kreativne performanse (AMAT iz Italije) ter dve univerzi (Politecnico di Milano iz Italije in Univerza Aalborg iz Danske). Z delavniškim pristopom, ki temelji na soustvarjalnih procesih, bo Odprti atelje oblikoval, preizkušal in ocenjeval inovativne strategije in orodja za vključevanje občinstva v sodobno interpretacijo, predstavljanje in uporabo kulturne dediščine.